Det er festivalprojektet 'Danmark Dejligst', der har startet stridighederne mellem de to.

Der er torsdag faldet dom i sagen mellem musiker Rasmus Nøhr og pokerspilleren Gustav ’Gus’ Hansen, der er gamle gymnasievenner.

Østre Landsret har besluttet, at Rasmus Nøhr skal betale 400.000 kroner til pokerspilleren, der havde krævet 674.981 kroner fra musikeren.

Det sker ovenpå uoverensstemmelser, hvor Gustav 'Gus' Hansen følte sig snydt for penge, efter et fælles festivalprojekt gik konkurs i 2017.

Med dagens dom har landsretten forhøjet erstatningen markant. Byretten besluttede i marts sidste år, at musikeren skulle betale 90.000 kroner til sin tidligere ven. En dom, pokerspilleren dengang ankede, da han ikke mente, at beløbet var højt nok - og det har han nu fået medhold i.

- Skudt over mål

Afgørelsen vækker da også glæde hos Gustav ’Gus’ Hansen, på trods af at han ikke fik tilkendt et lige så højt beløb som håbet.

- Det har stået på alt for længe. Jeg er glad for, at det er overstået - og for at retten har sagt, at jeg har ret, og han tager fejl, siger han til TV 2.

Og pokerspillerens advokat, Louise Gjessing Lund Jensen, bakker op. Hun siger til TV 2, at de er tilfredse med, at beløbet er blevet betydeligt forhøjet, og at der er blevet placeret et ansvar.

Gustav 'Gus' Hansen er professional pokerspilller. Foto: Uffe Weng

Det er mere ambivalente følelser, der fylder hos Rasmus Nøhrs advokat, Noaman Abdeslem Azzouzi. Han siger til TV 2, at de alt i alt er tilfredse med resultatet. Men at retten har valgt at hæve erstatningen fra 90.000 til 400.000 kroner, er ”skudt over mål”, mener han.

- Det er selvfølgelig utilfredsstillende, men det er der ikke noget at gøre ved. Nu skal Rasmus videre, siger Noaman Abdeslem Azzouzi og uddyber, at Rasmus Nøhr ikke har planer om at anke sagen.

Men spliden har allerede haft konsekvenser for venskabet mellem Gustav 'Gus' Hansen og musikeren. Ifølge pokerspilleren selv taler de ikke længere sammen.

- Nu skal jeg fremad i livet og tilbringe tid med gode mennesker, siger han til TV 2.

Et kuldsejlet projekt

Pengestriden mellem musikeren og pokerspilleren trækker tråde tilbage til 2015, hvor Gustav ’Gus’ Hansen gik med i et festivalprojekt med navnet ’Danmark Dejligst’.

En festival, Rasmus Nøhr stod i spidsen for, og som blev lanceret i 2012.

Ifølge Ritzau trak de hver især 250.000 kroner op af lommen til projektets driftsomkostninger. Pokerspilleren endte med at skyde samlet set knap to millioner ind i firmaet, så der ”var lidt at give af”, fremgår det af en tidligere forklaring. Og i gamle venners ånd blev ingen pengeaftale skrevet ned.

Men projektet kuldsejlede. Festivalerne gik over budget, og af flere omgange i løbet af forløbet overførte Rasmus Nøhr penge til sin egen virksomhed Skrappe ApS. Penge, som ifølge musikeren skulle dække ubetalte regninger.

Efter konkursen følte Gustav ’Gus’ Hansen sig overset i tilbagebetalingsprocessen og undrede sig blandt andet over ovenstående overførsler. Alt i alt mener han, at Rasmus Nøhr har snydt ham for 1.136.000 kroner i forbindelse med projektet.

Derfor valgte han at tage sagen for retten.